A touz [ces] qui ces presentes lettres verront, Phelipes, fil de roy de France, contes de Poitiers et de Bourgoigne, palazins et sires de Salins, et Hugues de Chalon, sires d’Arlay, chevaliers, salut. Pour ce que de (sic) chescune chose qui de acourt, de cuer et de bone volonté de ceus à cui elle touche se fait, est et doit estre plus ferme et estauble à tozjours, et que l’amour et la loialté qui sunt es cuers aperent et puissent apparoir plus clerement en temps et en leu par fait et par ouvre, il avient moult de foiz ne il n’est mie contraire à raison que, en moult de caus, confederacions, alliances et traictiez se font dou seignour à son home et feal, et de l’oume et feal à seignour, à ce que li uns soit et doie estre, outre son deu acostumé, plus fermement tenuz à l’autre es caus et es bessoignes que chescun jour puent sourdre et avenir et esquies li uns puet avoir mestier de l’autre, selon ce que les choses avienent et puent avenir, desqueles, dusques eles aviegnent, nature humaine ne puet avoir plainne cognissance. Lesquex choses considerées, nous faisons savoir à touz que nous, de comun acort et de comun assentement, avons fait traictié, alliances et covenances en la maniere et selon ce qu’il est cy dessoz escript et devisé: c’est à savoir que je Hugues de Chalon, sires d’Allay devantdit, promet loialment et à bone foy et oblige moy et toute ma terre de Bourgoigne que j’ay en l’Empire à mon très chier et très amez seignour, haut home, noble et puissant mons. le conte dessusdit, douquel je suis hons liges, en la maniere que mes sires et peres, cui Dex absoille, l’estoit quant il ala de vie à mort, de aidier et de secorre luy et à son certain comandement, à grant force et à petite, bien et loialment et en bone foy, de toute ma terre que je ay en la conté de Bourgoigne et en l’Empire, contre le duc de Bourgoigne, ou caus tant soulement que il vendroit courre sus ledit mons. le conte en sa terre de Bourgoigne en l’Empire, et contre toutes autres persones qui puent vivre et morir, de quelque digneté, estaut ou condiccion que eles soient, tout en deffendant ledit mons. et sa terre de Bourgoigne qu’il ha en l’Empire, de tout ma force et de tout mon pooir, de madite terre que j’ay en l’Empire, come en assaillant autruy ou autres, en toutes les manieres et condiccions que je le porray faire, excepté mon très chier seignour mons. le roy de France, et excepté l’arcevesque de Besençon et le dalphin de Viennois, contre lesquex, se lidit mons. le conte lour movoit guerre, je ne seroie ne voudroie estre par ceste alliance avecques l’un ne aveques les autres, ainz me tendroie de aidier adit mons. et esdiz arcevesques et dalphins et à chescun de eaux; mais ou caus que lidiz arcevesques et dalphins ou li uns de eaux movroient guerre adit mons. ou voudroient meffaire à luy ou à sa terre de Bourgoigne en l’Empire, je seroie et vuil estre tenuz aidier adit monsignour contre lesdiz arcevesque et dalphin et chescun de eaux, de tout mon pooir, de ma terre de Bourgoigne que j’ay en l’Empire, bien et loialment, et exceptez mes chiers et amez cousins Jehan de Chalon, conte d’Auçuerre, et mons. Beraut, seignour de Mercuel, desquex je ne fais ne entent à faire nules noveles alliances d’estre contre eaux ne devers eaux par ceste alliance, ançois vuil estre tenuz adit mons le conte, se il avoit à faire à eaux, en la maniere que je estoie tenuz à luy devant la confection de ces lettres, pour cause de mon fié que je tien de luy, et excepté monseignour de cui je tien de fié, de ce et en tant que li fié le requiert tant soulement, et exceptez mes homes qui estoient homes de mon chier pere dessusdit, cui Dex absoille, quant il ala de vie à mort, ou devoient estre de droit, et qui pour raison de partaige de pere ou de mere il devroient entrer ou entreroient en nostre homaige par la coustume de Bourgoigne; et exceptez ausi mes justisables, lesquies homes et justisables voudroient faire et panre droit pour moy, devant moy ou devant mon comandement. Et nous, contes de Poitiers devantdit, regardant l’affection et la loialté que lidiz messires Hugues de Chalon monstre luy avoir envers nous, et pour ce que, quant plus verra l’amour et la liberalité que nous li monstrons et volons monstrer par effet, tant plus y soit entalanté de nous miex servir et aidier, volons et à ce obligons nous et nostredit conté et nostre terre de Bourgoigne que nous avons en l’Empire, aidier et secorre à grant force et à petite, bien et loialment, de tout nostredit conté et terre de Bourgoigne en l’Empire, adit mons. Hugue de Chalon et à son certain comandement, contre le duc de Bourgoigne, ou caus tant soulement que il voudroit courre sus ledit mons. Hugue en la terre de Bourgoigne qu’il tient de nous en fié en l’Empire, et generament contre toutes autres persones qui puent vivre et morir, de quelque digneté, estat ou condiccion qu’eles soient, tant en deffendant ledit mons. Hugue et sa terre qu’il a en l’Empire come en assaillant atruy ou autres, en toutes les manieres ou condiccions que nous le porrons faire, de nostre conté et terre de Bourgoigne en l’Empire, excepté mons. le roy de France et le roy d’Alemaigne, le conte de Monbeliart et mons. Hugue de Bourgoigne, esquies contes de Monbeliart et mons. Hugue de Bourgoigne par ces presentes alliances ne faisons ne entendons à faire acunes noveles alliances, ne ne volons que par ces aliances ne par chose qui soit contenue en ycelles nul novel droit lour soit ne doie estre aquit contre ledit mons. Hugue de Chalon, que nous ne soions tenuz à luy par raison de ce qu’il est nostre hons come devant et à eux autresi, et excepté touz les seignours de cui nous tenons en fié, par raison de nostredite contée et terre de Bourgoigne en l’Empire, de ce et en tant come li fié le requiert tant soulement, et excepté touz noz homes de toute nostre contée de Bourgoigne et de toute nostre terre de l’Empire, et touz ces qui tiegnent et doivent tenir de nous en l’Empire d’anciainneté, de droit ou de coustume de païs, et exceptez ausi touz noz justisables, lesquies homes et justisables voudroient faire et prendre droit pour nous, devant nous ou devant nostre comandement, et saves les alliances qui sont entre nous et le conte de Savoie, contre lesquies nous ne volons ne entendons de riens aler per ces presentes lettres, et excepté le dalphin de Vianne devantdit, ou caus que li mariaige de nostre fille et de son fil se parfaroit. Et est à savoir que se li uns de nous, conte de Poitiers et Hugue de Chalon dessusdit, met l’autre en guerre, que il le metera en pas ou en estat covenable qui devera soffire. Lesqueles aliances, covenances et traictiez devantdit, en la maniere que il est dessus dit et devisé, nous, contes de Poictiers et Hugues de Chalon dessusdit, et chescun de nous, en tant come elles nous touchent, puent tochier et chescuns de nous, prometons li uns à l’autre, loialment et à bone foy, par noz soirement doné corporelment sus sains ewangiles, tenir, garder et acomplir, senz venir encontre, par nous ne par autre, en quelque maniere, colour ou forme que ce soit, et à ce oblige li uns à l’autre nous et nozdites terres de Bourgoigne en l’Empire, c’est à savoir nous, lidiz cuens, nostredite conté et terre de Bourgoigne en l’Empire, et je, Hugues de Chalon, ma terre dessusdite de Bourgoigne en l’Empire. En tesmoignaige de laquele chose et à plus grant fermeté, nous, Phelippes, cuens de Poitiers et de Bourgoigne, et Hugues de Chalon dessusdit, avons fait metre noz seaux en ces lettres, donées à Orenge, vint et quatre jours de mars, l’an de grace M CCC et quinze.